A KERTVÁROSI GÖRÖGKATOLIKUS

EGYHÁZKÖZSÉG ÉRTESÍTŐJE

**LEGYEZŐ**

2014. OKTÓBER

**Miért szeretem Lukácsot?**

Talán azért, mert gimnazistaként, immár tudatos érdeklődéssel elsőként az általa megfogalmazott evangéliumot vettem a kezembe. És Akiről írása szólt, már ott, akkor megérintett.

Talán azért, mert szemináriumi éveim egyikét leendő feleségemmel „vé-giglukácsoztuk”, s egy egész esztendő Lukács-estéinek elmélkedései erősítették szerelmünket és alapozták házasságunkat.

Talán azért, mert tejfeles szájú teológusként, a biblikus tudományokban előhaladva is a harmadik evangéliumban csemegéztem, s mindeközben Lukáccsal egyre közelebbi barátságba keveredtem.

Talán azért, mert papszentelési jelmondatom („...hogy örömhírt vigyek…”), majd spirituálisi éveim megszégyenítő mottója („Úgy vagyok köztetek, mint a szolga”) szintén Lukács ajándéka volt számomra.

Talán azért, mert Lukács keresztény értelmiségiként (orvosként), pogány környezetben tudta hitelesen közvetíteni az evangéliumot, s mai élethelyzetemben épp valami hasonló lenne a feladatom.

Talán azért, mert Lukácsot az imádság evangélistájaként tartjuk számon, és így folytonosan tudatosítja bennem, hogy imádságos háttér nélkül minden tevékenységem felületes nyüzsgés csupán.

Talán azért, mert az ő írása a szegények evangéliuma is, s ez újra és újra felkiáltójel számomra, hogy közelebb legyek a szegényekhez, gyöngékhez, elesettekhez, s hogy egyházam is a szegények egyháza, otthona legyen.

Talán azért, mert Lukács az irgalmasság evangélistája is, és saját bukásaimból tudom, mennyivel szegényebbek és reménytelenebbek lennénk Zakeus vagy a tékozló fiú története, Istennek e történetekből sugárzó kezdeményező, elénk jövő szeretete nélkül.

Talán azért, mert – bár mindennek gondosan utánajárt, s amikor tollat ragadott, beleadott apait-anyait, mégis – csak a tinta volt az övé meg a szó, de nem a tartalom. Lukács „csak” közvetít. Amiről szól, az viszont a világtörténelem és az én személyes életem egyedül fontos eseménye.

*(Október 18. Szent Lukács evangélista emléknapja)*

**A SZEMÉLYES IMASZÁNDÉK KÉRÉSÉNEK ASZTALA**

Hétköznaponként bárki kérheti, hogy a Szent Liturgiát kérésének megfelelő szándékra ajánljuk fel. Üdvös és tanácsos is misét mondatni, azaz Szent Liturgiát felajánlani, élőkért és holtakért is.[[1]](#footnote-1)

Vasárnaponként a pap az egész egyházközségért ajánlja föl a Szent Liturgiát; csak kivételes alkalmakkor (többnyire temetés kapcsán) végzünk külön halotti megemlékezést.

Nem egy egyházközségben megfigyelhetjük ugyanakkor (egyházközségi „zarándulásunk” alkalmával a nyáron Ózdon is láthattuk), hogy egy kis asztal rendelkezésére áll a templomban azoknak, akik a Szent Liturgiában valamilyen személyes szándékra imádságot szeretnének kérni. Ezt a gyakorlatot kertvárosi templomunkban is szeretnénk bevezetni.

A kitett papírosok egyikére lehet felírni a szándékot: kérhetünk könyörgést élő hozzátartozónkért (betegért, utazóért, nehéz élethelyzetben lévőért, név- vagy születésnaposért), illetve elhunyt szüleinkért, rokonainkért. A könyörgésért felajánlott összeget az asztalkán lévő kosárkába helyezzük el. A Szent Liturgiát végző pap a személyes kérések könyörgéseit az evangélium utáni ekténiában imádkozza el.

**\* \* \* \* \***

**A CSALÁD: EGYHÁZ – AZ EGYHÁZ: CSALÁD**

*„Íme, milyen jó és milyen gyönyörűséges, ha együtt laknak a testvérek!”* (Zsolt 133,1) – Keresztény közösségben találkozni mindig öröm, a templomban és azon kívül is. E megfontolásból, a fenti cím szellemiségében szervezünk találkozókat az előttünk álló hónapokban, az alábbi időpontokban:

**Családi Terefere:** október 19. vasárnap

9.30 Szent Liturgia

10.30 Kávézás, teázás, játék, terefere

**Özvegyek találkozója**: november 8. szombat (Szt. Mihály ünnepe)

9.30 Szent Liturgia

10.30 Előadás, beszélgetés, agapé

**Családi Nap**: december 7. vasárnap

9.30 Szent Liturgia

10.30 Miklós püspök küldöttének érkezése, köszöntése, mikulási ajándék-osztás

Mézes sütés, karácsonyi díszek, ajándékok készítése

Játékos, baráti együttlét, közösségi programok, agapé

Minden találkára nyitott szívvel készülünk. **Hívunk. Várunk!**

**JÓ TUDNUNK!**

***Megjegyzés az Istenszülő Oltalma ünnepéhez***

[](http://europa.eu.int/abc/symbols/emblem/index_en.htm)Jó tudnunk, hogy az Európai Unió tizenkét csillagos zászlaját eredendően bibliai idézet, a Jelenések könyve részlete ihlette. „Az égen nagy jel tűnt fel: egy asszony; öltözete a Nap, lába alatt a Hold, fején tizenkét csillagból korona.”[[2]](#footnote-2) A zászlót a mélyen vallásos *Arsene Heitz* tervezte, akit saját elmondása szerint a Jelenések Könyve 12. fejezet 1. versében található csillagokból álló korona képe ihletett meg, ahol az asszonyt Szűz Máriával szokták azonosítani. Európa nem egy országa tiszteli mintegy védő-szentjeként Szűz Máriát,[[3]](#footnote-3) így nem meglepő, hogy a hozzá kapcsolható zászló tervét ítélte legjobbnak az akkori – vállaltan keresztény – európai vezetés (Robert Schuman, Jean Monet és társaik). További „véletlen” egybeesés, hogy a zászló tervét hivatalosan 1955. december 8-án fogadták el, ami éppen a Szeplőtelen Fogantatás ünnepe, a Katolikus Egyház egyik legnagyobb Mária-ünnepe. Mindez fényes bizonyítéka annak, hogy mi, itt Európában igenis keresztény kultúrkörben élünk, és maga a Közös Piac, a későbbi Európai Unió alapgondolata korántsem idegen a XX―XXI. századi keresztény értékektől.

Az Unió építése a keresztény értékrend talaján kezdődött. Hinnünk kell: van esély rá, hogy így is folytatódjék. Bizonyos, hogy korunk Krisztus-követőinek egyik legfontosabb hivatása a mára elkereszténytelenedett, szekularizálódott Európát újra megismertetni Isten szeretetének örömével.

**\* \* \* \* \***

**HUMOR – „anyagias / egyházias” tréfák**

A templom teteje egyre jobban beázott. Az egyházközség vezetői felkérték a híveket, adakozzanak a tető javítására. A következő vasárnap a parókus kihirdette a gyűjtés eredményét: „Három lavór ára már megvan…”

A templomnak nincs harangja. A szándék megvan ugyan, de az adományok igen lassan csordogálnak. A pap így hirdet az egyik vasárnapon: „Testvérek, van egy jó meg egy rossz hírem. A jó hír, hogy megvan a pénz a harangra. A rossz, hogy még a zsebetekben van…”

**HÍREINK**

Tisztelettel és szeretettel **köszönjük** mindazok áldozatát és szolgálatát, akik jelenlétükkel, tevékeny bekapcsolódásukkal, munkájukkal, anyagi se-gítségükkel hozzájárultak szeptember 14-i **búcsúünnepünk** felemelően szép templomi imádságához és örömteli templomkerti együttlétéhez, liturgikus- és szeretetközösségünk hit- és egyházélményt jelentő megtapasztalásához. Áldja meg az Úr mindnyájuk, mindnyájunk Iránta való és egymás iránt kifejezett odaadó szeretetét! Köszönjük a parókia állagmegóvási és belső szigetelési munkáihoz nyújtott **támogatások**at is. A jó Isten fizesse meg az adakozók áldozatát.

Október elsején, szerdán **az Istenszülő Oltalmá**nak szívünkhöz oly közel álló ünnepét üljük. Az ünnepen – a keddi vecsernyével kezdődően – vasárnapi szertartási rendet tartunk.

Havi **imaszándékaink**nak megfelelően a Szent Liturgiát október 1-jén az áldott állapotban lévő édesanyákért, illetve a gyermekáldást kérő házaspárokért, 2-án a lelki- és szeretetválsággal küzdő családjainkért, 3-án Rózsafüzér Társulatunk tagjaiért ajánljuk fel. Elsőpénteken történik a fekvőbetegek látogatása; folyamatosan tisztelettel kérjük a házhoz kötött, a pap megerősítő látogatását örömmel vevő, gyónni/áldozni szándékozó idős, beteg testvéreink igényének jelzését a parókián.

Egyházközségünk **máriapócsi zarándoklat**át szokás szerint az Istenszülő Oltalma búcsújára szervezzük, ez október 5-én lesz. Esperesi kerületünk parókiáinak **gyalogos zarándoklat**ára október 11-én kerül sor.

A felnőtt katekézis sajátságos formájaként ún. **nyitott szeminárium** indul a Hittudományi Főiskolán. Gyurkovics Miklós atya **„Értelmes élet”** című előadás-sorozata az ókeresztény kor Krisztus-követőinek világába kalauzol, és így keresi az élet alapkérdéseire a ma is érvényes válaszokat. A nyitott szeminárium – amelyen a részvétel ingyenes – szerdai napokon, este hat órától lesz a főiskolán.

Az idei **elsőáldozás** templomunkban november 23-án lesz. Az érintett szülőket szeretettel hívjuk megbeszélésre október 19-én, a Szent Liturgia és a hittanóra után.

**Képviselőtestületünk** idei **lelkigyakorlata** Máriapócson lesz nov. 28-29-én (péntek délutántól szombat estig). A testületi tagok részvétele magától értetődő, de nagy örömmel vesszük házastársuk bekapcsolódását is. Hívjuk azokat is, akik nem tagjai a testületnek, de lelki igényük egy Istenre figyelő hétvége közös eltöltése az Istenszülő kegyhelyén.

\* \* \*

Görögkatolikus Parókia, Nyíregyháza, Legyező u. 3. – [www.kertvarosigorogok.hu](http://www.kertvarosigorogok.hu)

Tel. 30/415-50-92; E-mail: [obbagyl@upcmail.hu](mailto:obbagyl@upcmail.hu) – Kiadó: Obbágy László parókus

1. A jelenlegi egyházmegyei gyakorlat szerint az élőkért végzett Szent Liturgiáért 2.000.-, az elhunytakért végzett pannachidás Szent Liturgiáért 2.500.- Ft a központilag előírt felajánlás. [↑](#footnote-ref-1)
2. Téves értelmezés az, hogy a csillagok száma az Unió tagországait személyesíti meg. A zászló már akkor is így nézett ki, amikor csak hat tagja volt, és nem változott, nem kerültek rá plusz csillagok egyik bővítés után sem. [↑](#footnote-ref-2)
3. Szent István király felajánlása nyomán mi is Magyarok Nagyasszonyaként tiszteljük Máriát. Nem egy népénekünk utal is erre (pl. a „Boldogasszony, Anyánk…” kezdetű himnuszunk). A vatikáni Szent Péter Bazilika altemplomában található zarándokhelyünk is Magyarok Nagyasszonya Kápolna. [↑](#footnote-ref-3)